Title: ZMLUVA MEDZI VLÁDOU SLOVENSKEJ REPUBLIKY A VLÁDOU ALŽÍRSKEJ DEMOKRATICKEJ ĽUDOVEJ REPUBLIKY O PODPORE A VZÁJOMNEJ OCHRANE INVE
Author: MFSR
Last saved by: mbobovnik

ZMLUVA
MEDZI
VLÁDOU SLOVENSKEJ REPUBLIKY
A
 VLÁDOU AlžírskEJ demokratickEJ ľudovEJ republikY
O PODPORE A VZáJOMNEJ OCHRANE
INVESTíCIí

Vláda Slovenskej republiky a vláda Alžírskej demokratickej ľudovej republiky (ďalej  len „zmluvné štáty“);

so želaním posilnenia ekonomickej spolupráce k spoločnému prospechu Slovenskej republiky a Alžírskej demokratickej ľudovej republiky;

v úmysle vytvoriť a udržiavať priaznivé podmienky pre investície investorov jedného zmluvného štátu na území druhého zmluvného štátu;

chápajúc, že podpora a vzájomná ochrana investícií pôsobí na posilnenie ekonomickej prosperity oboch zmluvných štátov;

sa dohodli takto:

Článok 1
Definície

Na účely tejto zmluvy:

1.	Pojem „investícia“ znamená každý druh majetku priamo investovaný investormi jedného zmluvného štátu na území druhého zmluvného štátu v súlade s právnym poriadkom druhého zmluvného štátu a zahŕňa najmä, ale nie výlučne:

a)	hnuteľný a nehnuteľný majetok a iné súvisiace majetkové práva ako sú hypotéky, záložné práva, prenájmy, zádržné práva, užívacie a iné podobné práva;

b)	podiely, akcie a pohľadávky, a akékoľvek iné formy participácie v obchodnej spoločnosti alebo akomkoľvek podniku a práva alebo podiely z nich vyplývajúce;

c)	peňažné pohľadávky alebo akýkoľvek iný nárok na plnenie podľa zmluvy, ktorý má ekonomickú hodnotu;
d)	práva duševného vlastníctva, ktoré zahŕňajú ochranné známky, licencie, autorské práva, patenty, dizajny, technické riešenia, know-how, obchodné tajomstvá, obchodné mená a goodwill spojené s investíciou;
e)	povolenia udelené zo zákona, správnym aktom alebo na základe zmluvy príslušným orgánom vrátane povolení na prieskum, kultiváciu, využívanie alebo ťažbu prírodných zdrojov.

Žiadna zmena formy, v ktorej je majetok investovaný alebo opätovne investovaný, nemení jeho charakter ako investície. 

2.	Pojem „investor“ znamená akúkoľvek fyzickú osobu alebo právnickú osobu jedného zmluvného štátu, ktorá investuje na území druhého zmluvného štátu:

a)	pojem „fyzická osoba“ znamená fyzickú osobu, ktorá je občanom tohto zmluvného štátu v súlade s jeho právnym poriadkom; a

b)	pojem „právnická osoba“ znamená akýkoľvek subjekt ako obchodnú spoločnosť, spoločný podnik, podnik, inštitúciu alebo organizáciu, ktorá je založená alebo zriadená v súlade s právnym poriadkom jedného zmluvného štátu, a ktorá má svoje sídlo, centrálne riadenie alebo hlavné miesto podnikania na území jedného zo zmluvných štátov. 

3.	Pojem „územie" znamená:

a) 	pokiaľ ide o Slovenskú republiku, územie, medzinárodné vody a vzdušný priestor nad nimi, nad ktorým vykonáva svoju suverenitu, suverénne práva a jurisdikciu v súlade s medzinárodným právom;
b) 	pokiaľ ide o Alžírsku demokratickú ľudovú republiku, územie, teritoriálne moria a okrem toho rôzne oblasti námorného priestoru, nad ktorými Alžírska demokratická ľudová republika, v súlade so svojim vnútroštátnym právnym poriadkom a/alebo medzinárodným právom, vykonáva suverénne práva alebo jurisdikciu na účely výskumu, využívania, uchovávania a riadenia prírodných zdrojov morského dna, jeho podložia a vôd priľahlých k morskému dnu.

4.	Pojem „výnosy“ znamená všetky sumy získané z investícií, a to najmä, aj keď nie výlučne, zahrňujúce zisk, úroky, kapitálové výnosy alebo akékoľvek platby v naturáliách spojené s investíciou. Opätovne investované výnosy požívajú rovnaké zaobchádzanie ako pôvodné investície.

5.	Pojem „voľne zameniteľná mena“ znamená menu, ktorá je bežne používaná na platby pri medzinárodných transakciách a bežne vymieňaná na hlavných medzinárodných devízových trhoch.

6.	Pojem „verejný záujem“ má taký význam, aký mu prideľuje právny poriadok každého zo zmluvných štátov.

Článok 2
Podpora a ochrana investícií

1.	Každý zmluvný štát bude podporovať a vytvárať priaznivé podmienky na svojom území pre investície investorov druhého zmluvného štátu a bude prijímať takéto investície v súlade so svojím právnym poriadkom.
 
2.	Každý zmluvný štát je povinný umožniť v súlade so svojimi právnymi predpismi vstup, zotrvanie a opustenie svojho územia na účely uskutočňovania aktivít spojených s investíciou na jeho území cudzincom, ktorí pracujú pre investora druhého zmluvného štátu, ako aj ich blízkym osobám.

3.	Investíciám uskutočneným investormi každého zmluvného štátu bude poskytnuté riadne a spravodlivé zaobchádzanie a plná ochrana a bezpečnosť na území druhého zmluvného štátu.

4. 	Ani jeden zo zmluvných štátov v žiadnom prípade nebude poškodzovať neprimeranými alebo diskriminačnými opatreniami prevádzku, správu, údržbu, používanie, požívanie alebo nakladanie na svojom území s investíciami investorov druhého zmluvného štátu. 

Článok 3
zaobchádzanie s investíciou

1.	Každý zmluvný štát poskytne investorom druhého zmluvného štátu a ich investíciám také zaobchádzanie, ktoré nie je menej priaznivé ako zaobchádzanie, ktoré poskytne svojim vlastným investorom a ich investíciám, pokiaľ ide o nadobudnutie, rozšírenie, prevádzku, správu, údržbu, používanie, požívanie, predaj alebo iné nakladanie s investíciami. 

2.	Každý zmluvný štát poskytne investorom druhého zmluvného štátu a ich investíciám také zaobchádzanie, ktoré  nie je menej priaznivé ako zaobchádzanie, ktoré poskytne investorom iného štátu na základe doložky najvyšších výhod a ich investíciám, pokiaľ ide o  nadobudnutie, rozšírenie, prevádzku, správu, údržbu, používanie, požívanie, predaj alebo iné nakladanie s investíciami.

3.	Každý zmluvný štát poskytne investorom druhého zmluvného štátu a ich investíciám priaznivejšie zo zaobchádzaní vyžadovaných v odseku 1 a odseku 2 tohto článku podľa toho, ktoré je priaznivejšie pre investora.

4. 	Žiadny zmluvný štát nebude vykonávať alebo presadzovať na svojom území opatrenia voči investíciám investorov druhého zmluvného štátu, pokiaľ ide o nákup materiálu, výrobných prostriedkov, prevádzku, prepravu, uvádzanie ich produktov na trh alebo obdobné nariadenia majúce diskriminačné účinky.

Článok 4
Výnimky

Ustanovenia tejto zmluvy nemožno vykladať tak, že zaväzujú jeden zmluvný štát poskytovať investorom druhého zmluvného štátu a ich investíciám výhody akéhokoľvek zaobchádzania, prednosti alebo výsady vyplývajúce z:

a) 	súčasného alebo budúceho členstva jedného zo zmluvných štátov v rámci zóny voľného obchodu, v rámci regionálneho hospodárskeho zoskupenia, na spoločnom trhu, v colnej, hospodárskej alebo menovej únii, alebo podobného medzinárodného dohovoru vrátane dohôd o trhu práce; alebo
b) 	súčasnej alebo budúcej medzinárodnej zmluvy o zamedzení dvojitého zdanenia alebo akejkoľvek inej medzinárodnej zmluvy týkajúcej sa celkom alebo prevažne zdanenia; alebo

c)	súčasnej alebo budúcej multilaterálnej zmluvy vzťahujúcej sa celkom alebo prevažne na investície.

Článok 5
Náhrada škody

1.	Investorom jedného zmluvného štátu, ktorých investície na území druhého zmluvného štátu utrpia škody v dôsledku vojny alebo iného ozbrojeného konfliktu, výnimočného stavu, vzbury, povstania alebo verejných nepokojov na území druhého zmluvného štátu, poskytne tento druhý zmluvný štát, pokiaľ ide o reštitúciu, náhradu škody, kompenzáciu alebo iné formy vyrovnania, zaobchádzanie nie menej priaznivé, než aké  tento druhý zmluvný štát poskytne svojim vlastným investorom alebo investorom akéhokoľvek tretieho štátu podľa toho, ktoré je výhodnejšie.

2. 	Bez ohľadu na odsek (1) tohto článku investorom jedného zmluvného štátu, ktorí pri udalostiach uvedených v predchádzajúcom odseku utrpeli škody na území druhého zmluvného štátu v dôsledku:

a)	konfiškácie ich investície alebo jej časti úradmi druhého zmluvného štátu, alebo 
b) 	zničenia ich investície alebo jej časti úradmi druhého zmluvného štátu, ktoré nebolo vyvolané nevyhnutnosťou situácie,

poskytne sa druhému zmluvnému štátu reštitúcia alebo náhrada škody, ktorá v každom prípade bude okamžitá, primeraná a účinná a vo vzťahu k náhrade škody bude zahŕňať úrok vo výške komerčnej sadzby stanovenej na trhovej báze, od dátumu konfiškácie alebo zničenia do dátumu platby.

Článok 6
Vyvlastnenie

1.	Investície investorov jedného zmluvného štátu na území druhého zmluvného štátu nebudú vyvlastnené, znárodnené alebo podrobené akýmkoľvek iným opatreniam, ktoré majú priamo alebo nepriamo účinky podobné vyvlastneniu alebo znárodneniu (ďalej len „vyvlastnenie“), s výnimkou vyvlastnenia vo verejnom záujme, na nediskriminačnom základe, v súlade so zákonnými postupmi a s poskytnutím okamžitej, primeranej a účinnej náhrady.

2.	Takáto náhrada bude zodpovedať trhovej hodnote vyvlastnenej investície v čase bezprostredne pred vyvlastnením alebo predtým, než sa vyvlastnenie stalo verejne známym, podľa toho, čo nastane skôr. Táto hodnota bude stanovená v súlade so všeobecne uznávanými princípmi oceňovania.

3.	Náhrada bude plne realizovateľná a zaplatená bez akéhokoľvek obmedzenia alebo meškania. Bude zahŕňať úrok vo výške komerčnej sadzby stanovenej na trhovej báze, odo dňa zbavenia vlastníctva vyvlastneného majetku až do dňa skutočnej platby. 

4   	Princípy uvedené v tomto článku budú uplatnené aj v situácii, keď zmluvný štát vyvlastní aktíva alebo časť aktív obchodnej spoločnosti, ktorá bola založená alebo zriadená v súlade s právnym poriadkom platným na jeho území, kde investori druhého zmluvného štátu vlastnia investície vrátane akcií, v rozsahu potrebnom na zabezpečenie okamžitej, primeranej a účinnej náhrady v súvislosti s ich investíciou týchto investorov druhého zmluvného štátu. 

5. 	Investor, ktorého sa vyvlastnenie dotýka, má právo podľa vnútroštátnych právnych predpisov zmluvného štátu, ktorý vykonáva vyvlastnenie na okamžité preskúmanie svojho prípadu súdom alebo iným nezávislým orgánom tohto zmluvného štátu a ohodnotenia svojej investície v súlade s princípmi obsiahnutými v tomto článku.

Článok 7
prevody

1. 	Každý zmluvný štát zaručí investorom druhého zmluvného štátu voľný prevod ich platieb súvisiacich s investíciami v súlade s vnútroštátnym právnym poriadkom zmluvného štátu, v ktorom sa investícia uskutočnila. Takéto prevody budú zahŕňať najmä, ale nie výlučne:

a)	hlavné a dodatočné sumy na udržanie, rozvoj alebo zvýšenie investície;
b) 	výnosy;
c) 	úroky;
d) 	príjmy získané z úplného alebo čiastočného predaja alebo nakladania s investíciou vrátane predaja akcií;
e) 	sumy potrebné na pokrytie nákladov, ktoré vznikajú z prevádzky investície, ako sú úverové splátky, platenie autorských poplatkov, správne poplatky, licenčné poplatky alebo iné podobné výdavky;
f) 	výťažok z úplnej alebo čiastočnej likvidácie investície;
g) 	kompenzácia podľa článkov 5, 6, 10;
h) 	nepoužitých zisk a ostatné odmeňovanie pracovníkov zamestnaných zo zahraničia a pracujúcich v súvislosti s investíciou.

2. 	Každý zmluvný štát ďalej zaručí, že prevody podľa odseku 1 tohto článku sa uskutočnia  bez zbytočného obmedzenia vo voľne zameniteľnej mene a pri bežnom trhovom kurze platnom v deň prevodu na prevodnú menu a budú okamžite prevoditeľné.

3.	Prevody sa vykonávajú podľa oficiálneho výmenného kurzu platného ku dňu prevodu na území zmluvného štátu, v ktorom bola táto investícia uskutočnená.

4.	Bez ohľadu na vyššie uvedený odsek (1) a (2), zmluvný štát môže prijať alebo zachovať opatrenia týkajúce sa medzinárodných kapitálových a obchodných transakcií, a to predovšetkým, ale nie výlučne, v nasledovných prípadoch:

a)	v prípade vážnych ťažkostí s platobnou bilanciou alebo externými finančnými prostriedkami alebo ich ohrozenia; alebo

b)	v prípadoch, kedy za výnimočných okolností pohyb kapitálu spôsobuje alebo môže spôsobiť závažné ťažkosti pri riadení makroekonomiky, najmä menovej a devízovej politiky.

5.	Opatrenia uvedené v odseku (3) tohto článku: 

a) 	budú spravodlivé, a nie svojvoľné a neprimerane diskriminačné, ako aj v dobrej viere, 
b) 	s obmedzenou dobou trvania, a nepresiahnu rámec, na ktorý boli podľa odseku 3 tohto článku určené. 
c) 	budú bezodkladne oznámené druhému zmluvnému štátu.

Článok 8
postúpenie práv

1. 	Ak zmluvný štát alebo ním určená agentúra uskutoční platbu vlastným investorom na základe záruky alebo odškodnenia poskytnutých v súvislosti s investíciami na území druhého zmluvného štátu, druhý zmluvný štát uzná: 

a)	 postúpenie každého práva alebo nároku investorov na prvý zmluvný štát alebo na ním určenú agentúru bez ohľadu na to, či sa postúpenie uskutočnilo podľa zákona alebo na základe právneho úkonu; a

b) 	právo prvého zmluvného štátu alebo ním určenej agentúry uplatňovať z dôvodu postúpenia akékoľvek právo alebo nárok v rovnakej miere ako jeho právny predchodca.

Článok 9
RIEŠENIE  investičných sporov medzi zmluvným štátom a investorom druhého zmluvného štátu

1.	Akýkoľvek spor, ktorý vznikne priamo z investície medzi zmluvným štátom a investorom druhého zmluvného štátu, vyriešia tieto dve strany sporu priateľsky.

2. 	Ak spor nebol vyriešený v rámci šesť (6) mesiacov odo dňa, keď bol písomne oznámený, môže byť spor na základe výberu investora predložený: 

a) 	príslušným súdom zmluvného štátu, na ktorého území sa uskutočnila investícia; alebo 
	b)	na medzinárodné rozhodcovské konanie:
	(i) Medzinárodnému stredisku pre riešenie sporov z investícií („ICSID“), vytvorenému Dohovorom o riešení sporov z investícií medzi štátmi a občanmi druhých štátov („dohovor“), otvorenému na podpis vo Washingtone 18. marca 1965 v prípade, že obe zmluvné strany sú stranami tohto dohovoru; alebo

	(ii) akémukoľvek „ad hoc“ arbitrážnemu tribunálu, ktorý pokiaľ sa strany sporu nedohodnú inak, bude zriadený v súlade s rozhodcovskými pravidlami Komisie Organizácie Spojených národov pre medzinárodné obchodné právo (UNCITRAL).

3. Na účely tohto článku a článku 25 (2) (b) Washingtonského dohovoru, s každou právnickou osobou, ktorá je zriadená v súlade s vnútroštátnymi právnymi predpismi jedného zmluvného štátu, a ktorá je pred vznikom sporu kontrolovaná investorom druhého zmluvného štátu, bude zaobchádzané ako s tuzemskou právnickou osobou druhého zmluvného štátu. 

4.	Investor, ktorý predložil spor na národný súd, nesmie predložiť spor na rozhodcovské konanie, uvedené v odseku 2 (b) tohto článku. Výber investora medzi príslušnými súdmi zmluvného štátu, na ktorého území sa investícia uskutočnila a medzinárodným rozhodcovským konaním je nezvratný a konečný.

5.	Akékoľvek rozhodcovské konanie podľa tohto článku sa na žiadosť ktorejkoľvek strany sporu koná v štáte, ktorý je stranou Dohovoru OSN o uznaní a výkone cudzích rozhodcovských nálezov (Newyorský dohovor), podpísaného v New Yorku dňa 10. júna 1958. Nároky predložené na rozhodcovské konanie, podľa tohto článku, budú pokladané na účely článku 1 Newyorského dohovoru za nároky pochádzajúce z obchodného vzťahu alebo transakcie.

6.	Každý zmluvný štát týmto dáva svoj bezpodmienečný súhlas s predložením sporu medzi ním a investorom druhého zmluvného štátu na rozhodcovské konanie v súlade s týmto článkom.     

7.	Žiaden zo zmluvných štátov, ktorý je stranou v spore, nemôže vzniesť námietku v žiadnej fáze rozhodcovského konania alebo výkonu rozhodcovského nálezu, so zreteľom na skutočnosť, že investor, ktorý je druhou stranou sporu, získal odškodnenie zahrnujúce časť alebo celú jeho škodu na základe poistenia.

8.	Rozhodcovský súd vydá svoje rozhodnutie na základe ustanovení tejto zmluvy, vnútroštátnych právnych predpisov zmluvného štátu, ktorý je v spore, noriem medzinárodného práva súkromného, ktoré rozhodcovský súd považuje za použiteľné, podmienok špecifických zmlúv, uzavretých v súvislosti s konkrétnou investíciou a príslušných princípov medzinárodného práva.  

9.	Rozhodcovský rozsudok je konečný a záväzný pre strany sporu a musí byť vykonaný v súlade s vnútroštátnymi právnymi predpismi zmluvného štátu, na ktorého území boli investície uskutočnené.

Článok 10
Urovnanie sporov medzi zmluvnými štátmi

1. 	Spory medzi zmluvnými štátmi týkajúce sa výkladu a vykonávania tejto zmluvy, pokiaľ je to možné, budú urovnané diplomatickou cestou. 

2. 	Ak sa spor nemôže vyriešiť do šiestich (6) mesiacov odo dňa, keď jeden zmluvný štát požiada o takéto rokovania, bude na žiadosť jedného zo zmluvných štátov predložený rozhodcovskému súdu v súlade s ustanoveniami tohto článku. 

3.	Takýto rozhodcovský súd bude zriadený pre každý individuálny prípad nasledovným spôsobom. Do dvoch (2) mesiacov od prijatia žiadosti o riešenie sporu, každý zmluvný štát vymenuje jedného člena súdu. Títo dvaja členovia potom vyberú občana tretieho štátu, ktorý na základe súhlasu oboch zmluvných štátov bude vymenovaný za predsedu súdu. Predseda bude vymenovaný do troch (3) mesiacov odo dňa, keď boli vymenovaní ostatní dvaja členovia. 

4.	Ak sa potrebné vymenovania neuskutočnia v lehote určenej v odseku 3 tohto článku, ktorýkoľvek zmluvný štát, v prípade absencie akejkoľvek inej dohody, môže požiadať predsedu Medzinárodného súdneho dvora o vykonanie potrebných vymenovaní. Ak je predseda Medzinárodného súdneho dvora občanom ktoréhokoľvek zmluvného štátu alebo ak z akéhokoľvek iného dôvodu nemôže uskutočniť vymenovanie, o vykonanie vymenovania sa požiada služobne najstarší člen Medzinárodného súdneho dvora, ktorý nie je občanom ani jedného zmluvného štátu a ktorému v tom nebránia iné dôvody.

5. 	Rozhodcovský súd prijíma svoje rozhodnutie väčšinou hlasov. Toto rozhodnutie je konečné a záväzné pre oba zmluvné štáty. Každý zmluvný štát uhradí náklady svojho člena súdu a svojich zástupcov pri prerokúvaní. Oba zmluvné štáty prevezmú rovnaký diel nákladov predsedu, ako aj všetkých ostatných nákladov. Súd môže prijať iné rozhodnutie týkajúce sa zdieľania nákladov. Vo všetkých ostatných prípadoch si rozhodcovský súd určí vlastné procesné pravidlá. 

6. 	Otázky predmetu sporu uvedené v odseku 1 tohto článku budú posúdené v súlade s ustanoveniami tejto zmluvy a všeobecne uznávanými princípmi medzinárodného práva.

Článok 11
Uplatňovanie iných pravidiel a OSOBITNÝCH Záväzkov

1. 	Ak sa určitý vzťah riadi touto zmluvou a súčasne aj inou medzinárodnou zmluvou, ktorej stranami sú oba zmluvné štáty, nič v tejto zmluve nebráni, aby ktorýkoľvek zmluvný štát alebo ktorýkoľvek jeho investor vlastniaci investície na území  druhého zmluvného štátu, uplatňoval tie ustanovenia, ktoré sú v jeho prípade priaznivejšie. Avšak, tento článok sa neuplatňuje, pokiaľ ide o procesné práva stanovené súčasne touto zmluvou a inou podobnou medzinárodnou zmluvou, ktorou je jeden zmluvný štát viazaný. 

2. 	Bez dosahu na článok 4, ak zaobchádzanie, ktoré poskytuje jeden zmluvný štát investíciám a investorom druhého zmluvného štátu v súlade s jeho právnym poriadkom alebo inými osobitnými zmluvnými ustanoveniami, je priaznivejšie ako to, ktoré je poskytnuté podľa tejto zmluvy, použije sa toto priaznivejšie.

Článok 12
Všeobecné výnimky

1. 	Žiadne ustanovenie v tejto zmluve sa nebude interpretovať tak, že bráni ktorémukoľvek zmluvnému štátu prijať opatrenia v súlade s medzinárodnými záväzkami na udržanie medzinárodného mieru a bezpečnosti, alebo ktoré považuje za potrebné pre ochranu jeho nevyhnutných bezpečnostných záujmov.

2. 	Za podmienky, že tieto opatrenia nebudú uplatňované spôsobom, ktorý by slúžil ako prostriedok svojvoľnej alebo neoprávnenej diskriminácie zmluvným štátom alebo skrytého obmedzenia investícií, nič v tejto zmluve nemožno vykladať ako ustanovenia brániace zmluvnému štátu prijať akékoľvek opatrenia potrebné na: 

a) 	udržiavanie verejného poriadku; 
b)	plnenie jeho záväzkov vyplývajúcich z Charty Organizácie Spojených národov pre zachovanie medzinárodného mieru a bezpečnosti; 
c) zachovanie bezpečnosti, spoľahlivosti, integrity alebo finančnej zodpovednosti finančných inštitúcií; a 
d)	zabezpečenie integrity a stability finančného systému jedného zo zmluvných štátov.

Článok 13
Odoprenie výhod

Zmluvný štát môže odoprieť výhody vyplývajúce z tejto zmluvy investorovi druhého zmluvného štátu, ktorý je podnikom tohto druhého zmluvného štátu a jeho investíciám, ak činnosť takéhoto podniku nemá reálnu a trvalú väzbu s hospodárstvom druhého zmluvného štátu.

Článok 14
uplatňovanie tejto zmluvy

1.	Táto zmluva sa vzťahuje na všetky investície uskutočnené investormi jedného zmluvného štátu na území druhého zmluvného štátu, či už pred alebo po nadobudnutí platnosti tejto zmluvy, ale nevzťahuje sa na žiadny spor týkajúci sa investícií, ktorý vznikol alebo akékoľvek nároky, ktoré boli urovnané pred nadobudnutím jej platnosti. 

2. 	Každý zmluvný štát bude dodržiavať všetky ustanovenia tejto zmluvy a prijme také primerané opatrenia, ktoré budú dostupné na zabezpečenie jej dodržiavania, a to zo strany všetkých orgánov na všetkých úrovniach vlády v rámci jeho územia.

Článok 15
NADOBUDNUTIE platnosti, trvanie a skončenie platnosti

1. 	Táto zmluva podlieha schváleniu v súlade s vnútroštátnymi právnymi predpismi oboch zmluvných štátov a nadobudne platnosť deväťdesiatym (90.) dňom nasledujúcim po dni doručenia posledného oznámenia druhého zmluvného štátu o splnení podmienok stanovených vnútroštátnymi právnymi predpismi pre nadobudnutie platnosti tejto zmluvy.

2. 	Táto zmluva môže byť menená na základe vzájomnej dohody zmluvných štátov za predpokladu, že jeden zmluvný štát oznámi druhému zmluvnému štátu diplomatickou cestou svoj zámer na zmenu tejto zmluvy. Dohodnutá zmena nadobudne platnosť  rovnakým spôsobom ako táto zmluva.

3. 	Táto zmluva sa uzaviera na dobu desať rokov. Po jej uplynutí sa jej platnosť bude predlžovať, pokiaľ ju žiaden zo zmluvných štátov písomne nevypovie v dvanásť mesačnej výpovednej lehote. 

4. 	V prípade investícií uskutočnených pred skončením platnosti tejto zmluvy zostanú ustanovenia článkov 1 až 14 účinnými po dobu desať rokov po skončení platnosti zmluvy, pokiaľ zmluvné štáty nerozhodnú inak

Na dôkaz TOHO, podpísaní, riadne na to splnomocnení podpísali túto zmluvu.

dané v ______________ dňa __________________ v dvoch pôvodných vyhotoveniach, každé v slovenskom, arabskom a anglickom jazyku, pričom všetky znenia sú rovnako platné. V prípade rozdielnosti vo výklade je rozhodujúce znenie v jazyku anglickom.

	ZA VLÁDU                                                                     ZA VLÁDU
SLOVENSKEJ REPUBLIKY                                     AlžírskEJ demokratickEJ 
								ľudovEJ republikY